संवैधानिक परिषद्को बैठक बस्दै
प्रधानमन्त्रीको सरकारी निवास बालुवाटारमा संवैधानिक परिषद्को बैठक सुरु भएको छ । प्रधानमन्त्री पुष्पकमल दाहालले विभिन्न संवैधानिक आयोगमा रिक्त सदस्यको नियुक्तिलगायतका विषयमा छलफल गर्न परिषद्को बैठक बोलाएका हुन् ।
काठमाडौँ — प्रधानमन्त्रीको सरकारी निवास बालुवाटारमा संवैधानिक परिषद्को बैठक सुरु भएको छ । प्रधानमन्त्री पुष्पकमल दाहालले विभिन्न संवैधानिक आयोगमा रिक्त सदस्यको नियुक्तिलगायतका विषयमा छलफल गर्न परिषद्को बैठक बोलाएका हुन् ।बैठकमा प्रतिपक्ष दल कांग्रेस सभापति शेरबहादुर देउवा, सभामुख देवराज घिमिरे, उपसभामुख इन्दिरा राना र प्रधानन्यायाधीश विश्वम्भर श्रेष्ठ सहभागी छन् । बिहीबार देउवासँग परामर्श गरेपछि प्रधानमन्त्री दाहालले आइतबार बिहानका लागि संवैधानिक परिषद्को बैठक बोलाएका हुन् । शनिबार पनि प्रधानमन्त्री दाहालले कांग्रेस सभापति र देउवा र एमाले अध्यक्ष केपी शर्मा ओलीसँग छलफल गरेका थिए। महालेखा परीक्षकसहित निर्वाचन, महिला, मुस्लिम, राष्ट्रिय प्राकृतिक स्रोत तथा वित्तीय आयोगमा एक/एक सदस्य रिक्त छन् । तिनमा भागबन्डा मिलाएर परिषद्बाट पदपूर्तिको सिफारिस गर्न प्रधानमन्त्री दाहालले सत्ता घटक एमालेका अध्यक्ष ओलीसहित देउवासँग छलफल गरेका हुन् । 